CELEX: 32022D0567
Language: ro
Date: 2022-04-04 00:00:00
Title: Decizia (UE) 2022/567 a Consiliului din 4 aprilie 2022 privind poziția care urmează să fie adoptată în numele Uniunii Europene în cadrul Consiliului de parteneriat constituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, în ceea ce privește adoptarea orientărilor operaționale pentru desfășurarea Forumului societății civile

8.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 109/48
               
            
         DECIZIA (UE) 2022/567 A CONSILIULUI
         din 4 aprilie 2022
         privind poziția care urmează să fie adoptată în numele Uniunii Europene în cadrul Consiliului de parteneriat constituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, în ceea ce privește adoptarea orientărilor operaționale pentru desfășurarea Forumului societății civile
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolele 43 și 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Acordul comercial și de cooperare”) a fost încheiat de Uniune prin Decizia (UE) 2021/689 a Consiliului (1) și a intrat în vigoare la 1 mai 2021, acesta fiind aplicat cu titlu provizoriu de la 1 ianuarie 2021.
                  
               
                     (2)
                  
                  
                     Articolul 14 din Acordul comercial și de cooperare prevede adoptarea de către Consiliul de parteneriat constituit prin acordul respectiv a orientărilor operaționale pentru desfășurarea Forumului societății civile (denumite în continuare „orientările”).
                  
               
                     (3)
                  
                  
                     Prin urmare, este adecvat să se stabilească poziția care urmează să fie adoptată în numele Uniunii în cadrul Consiliului de parteneriat cu privire la adoptarea orientărilor.
                  
               
                     (4)
                  
                  
                     Pentru a permite adoptarea în timp util a orientărilor, prezenta decizie ar trebui să intre în vigoare la data adoptării,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii, în cadrul Consiliului de parteneriat constituit prin Acordul comercial și de cooperare, cu privire la o decizie care urmează să fie luată în conformitate cu articolul 14 din acordul menționat, se bazează pe proiectul de orientări operaționale pentru desfășurarea Forumului societății civile atașat la prezenta decizie.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 4 aprilie 2022.
            
               
                  Pentru Consiliu
               
               
                  Președintele
               
               R. BACHELOT-NARQUIN
            
         
         
            (1)  Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2).
      
      
         
            ANEXĂ
            ORIENTĂRI PENTRU FORUMUL SOCIETĂȚII CIVILE
            în temeiul Acordului comercial și de cooperare
            Articolul 14 alineatul (1) și articolul 14 alineatul (2) din Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („Acordul comercial și de cooperare”) prevede că părțile facilitează organizarea unui Forum al societății civile compus din reprezentanți ai societății civile din Uniunea Europeană și din Regatul Unit al Marii Britanii și Irlandei de Nord (Regatul Unit), care să se reunească cel puțin o dată pe an, cu excepția cazului în care părțile convin altfel. Acordul comercial și de cooperare prevede, în plus, adoptarea de către Consiliul de parteneriat a orientărilor operaționale pentru desfășurarea forumului.
            1.   PARTICIPANȚI
            
            În conformitate cu articolul 14 alineatul (3) din Acordul comercial și de cooperare (1), Forumul societății civile va reuni reprezentanți ai societății civile din Uniunea Europeană și din Regatul Unit și anume, reprezentanți ai organizațiilor profesionale și patronale (dar nu întreprinderi private individuale), ai sindicatelor, ai mediului academic și ai organizațiilor neguvernamentale din diferite ramuri ale societății relevante pentru domeniile vizate în partea a II-a a Acordului comercial și de cooperare. Părțile vor aplica normele și practicile lor respective privind înregistrarea reprezentanților societății civile pentru a promova o reprezentare echilibrată a organizațiilor societății civile.
            Din motive practice, numărul de participanți fizici la Forumul societății civile va fi limitat la 60 de reprezentanți ai societății civile de fiecare parte, cu excepția cazului în care părțile convin altfel. Reprezentanții respectivi vor putea participa la reuniunile Forumului societății civile în persoană sau prin mijloace electronice. Părțile pot conveni să organizeze reuniunea exclusiv virtual, în conformitate cu articolul 14 alineatul (2) din Acordul comercial și de cooperare. Forumul societății civile va fi deschis participării altor membri ai organizațiilor societății civile care se înregistrează în prealabil, în calitate de observatori.
            2.   DOMENIU DE APLICARE
            
            Discuțiile din cadrul Forumului societății civile vor viza domeniile din partea a II-a a Acordului comercial și de cooperare: comerț, aviație, transport rutier, coordonarea sistemelor de securitate socială și vize pentru vizite de scurtă durată, pescuit și alte domenii.
            3.   CALENDAR, ORGANIZARE ȘI ORDINE DE ZI
            
            Acordul comercial și de cooperare stabilește că Forumul societății civile se va întruni cel puțin o dată pe an, cu excepția cazului în care părțile convin altfel. Forumul societății civile se va reuni în imediata apropiere temporală a reuniunii Comitetului de parteneriat comercial, cu excepția cazului în care părțile convin altfel. Copreședinții Comitetului de parteneriat comercial și ai comitetelor specializate în comerț și copreședinții comitetelor specializate în domeniul energiei, transportului aerian, siguranței aviației, transportului rutier, coordonării sistemelor de securitate socială și pescuitului vor putea participa la lucrările forumului atunci când subiectele care țin de competența lor sunt discutate în cadrul forumului.
            Forumul societății civile va fi organizat de partea care este responsabilă de găzduirea reuniunii Comitetului de parteneriat pentru comerț, ceea ce înseamnă că locația forumului va alterna între Uniunea Europeană și Regatul Unit, cu excepția cazului în care părțile convin altfel. Partea care găzduiește forumul va oferi locul de desfășurare și va facilita reuniunea (de exemplu, va furniza linkuri pentru înregistrare și participare virtuală).
            Părțile vor consulta grupurile lor consultative interne cu privire la eventuale puncte ale ordinii de zi înainte de a conveni cu cealaltă parte asupra unui proiect de ordine de zi. Părțile vor publica proiectele de ordine de zi cu 15 zile înainte de data reuniunii Forumului societății civile.
            Partea gazdă va redacta rezultatele și concluziile Forumului societății civile de comun acord cu cealaltă parte, în termen de 30 de zile de la reuniune. Rezultatele și concluziile fiecărei reuniuni vor fi comunicate Consiliului de parteneriat, Comitetului de parteneriat pentru comerț și comitetelor specializate în domeniul energiei, transportului aerian, siguranței aviației, transportului rutier, coordonării sistemelor de securitate socială, pescuitului și vor fi puse la dispoziția publicului.
            În conformitate cu articolul 14 alineatul (1) a doua teză din Acordul comercial și de cooperare, Consiliul de parteneriat poate modifica prezentele orientări, inclusiv pentru a aborda problemele apărute în cursul punerii lor în aplicare.
            
               (1)  Forumul societății civile este deschis participării organizațiilor independente ale societății civile înființate pe teritoriile părților, inclusiv a membrilor grupurilor consultative interne menționate la articolul 13 din Acordul comercial și de cooperare. Fiecare parte promovează o reprezentare echilibrată, care să includă organizații neguvernamentale, organizații profesionale și patronale, precum și sindicatele active în domeniul economic, al dezvoltării durabile, social, al drepturilor omului, al mediului și în alte domenii.